PARLAMENTUL ROMÂNIEI

CAMERA DEPUTAȚILOR SENATUL

LEGE

privind comercializarea sării și a sării iodate

Parlamentul României adoptă prezenta lege.

Articolul 1

Prezenta lege reglementează condițiile referitoare la utilizarea și comercializarea sării destinate consumului uman, preparării hranei animalelor și utilizării în industria alimentară, în scopul protejării sănătății publice.

Articolul 2

(1) În România, în alimentația umană se utilizează doar sare neiodată.

(2) Pe teritoriul României este interzisă comercializarea sării iodate, destinate consumului uman, pentru hrana animalelor, cât și pentru utilizarea în industria alimentară.

(3) Prin derogare de la prevederile alineatului (2) este permisă comercializarea sării iodate numai prin rețeaua de farmacii, doar cu prescripție medicală, ambalată în cantități ce nu depășesc 0,5 kg.

(4) Sarea iodată comercializată conform alineatul (3) trebuie să conțină maximum 30 de miligrame de iod/kg de sare, respectiv 50,6 miligrame de iodat de potasiu/kg de sare sau 39,2 de miligrame de iodură de potasiu/kg de sare.

Articolul 3

Inspecția și controlul aplicării prevederilor prezentei legi se efectuează de către reprezentanții Ministerului Sănătății, Ministerului Agriculturii și Dezvoltării Rurale, Autorității Naționale Sanitare Veterinare și pentru Siguranța Alimentelor și Autorității Naționale pentru Protecția Consumatorilor și Poliției Române, conform competențelor și prin mijloacele de constatare proprii.

Articolul 4

(1) Constituie contravenții următoarele fapte:

a) comercializarea sării iodate pentru consumul uman, pentru hrana animalelor sau pentru fabricarea pâinii și a produselor de panificație;

b) comercializarea cu amănuntul a sării iodate, cu excepția situației prevăzute la articolul 2, alineatul (3);

c) nerespectarea condițiilor de transport, depozitare și comercializare a sării neiodate, stabilite de producător, în conformitate cu prevederile legale;

d) utilizarea sării iodate la fabricarea pâinii și a produselor de panificație, la consumul în alimentația publică și colectivă precum și pentru hrana animalelor.

(2) Contravențiile prevăzute la alineatele (1), literele a) și c) se sancționează cu amendă de la 4.000 lei la 8.000 lei, iar cele prevăzute la alineatele (1), literele b) și d) se sancționează cu amendă de la 10.000 lei la 20.000 lei.

(3) Împreună cu aplicarea amenzii contravenționale, agentul constatator poate dispune și sancțiunile complementare:

a) confiscarea sării iodate folosite la comercializarea cu amănuntul, cu excepția situației prevăzute la articolul 2, alineatul (3);

b) confiscarea sării neiodate folosite la comercializarea cu amănuntul sau utilizate la fabricarea pâinii și a produselor de panificație, precum și la consumul în alimentația publică și colectivă, ce prezintă data durabilității minimale depășită;

c) confiscarea sării iodate folosite la comercializarea cu amănuntul, ce prezinta conținutul de iod în afara limitelor stabilite la articolul 2, alineatul (4);

d) confiscarea sării neiodate folosite la comercializarea cu amănuntul sau utilizate la fabricarea pâinii și a produselor de panificație, precum și la consumul în alimentația publică și colectivă, ce nu prezintă elementele de identificare și caracterizare în conformitate cu prevederile în vigoare referitoare la etichetarea alimentelor;

e) suspendarea activității operatorului economic între 30 și 120 de zile.

(4) Constatarea contravențiilor și aplicarea sancțiunilor se fac de către personalul împuternicit al autorităților competente prevăzute la articolul 3, conform prevederilor Ordonanței Guvernului nr. 2/2001 privind regimul juridic al contravențiilor, cu modificările și completările ulterioare.

(5) Contravențiilor prevăzute la articolul 4 le sunt aplicabile dispozițiile Ordonanței Guvernului nr. 2/2001, aprobată cu modificări și completări prin Legea nr. 180/2002, cu modificările și completările ulterioare.

(6) Contravenienții pot achita pe loc sau în termen de cel mult 15 zile de la data încheierii procesului-verbal ori, după caz, de la data comunicării acestuia jumătate din minimul amenzilor prevăzute la articolul 4, agentul constatator făcând mențiune despre aceasta posibilitate în procesul-verbal.

(7) Cantitățile de sare iodată aflate în stoc sau contractate înainte de intrarea în vigoare a prezentei legi se pot comercializa, dar nu mai târziu de 180 de zile de la intrarea în vigoare a prezentei legi.

Articolul 5

La data intrării în vigoare a prezentei legi se abrogă Hotărârea Guvernului nr. 568/2002, republicată privind iodarea universală a sării destinate consumului uman, hranei animalelor și utilizării în industria alimentară și Hotărârea Guvernului nr. 1904/2006 pentru modificarea Hotărârii Guvernului nr. 568/2002 privind iodarea universală a sării destinate consumului uman, hranei pentru animale și utilizării în industria alimentară, precum și orice alte prevederi contrare prezentei legi.

Această lege a fost adoptată de Parlamentul României, cu respectarea prevederilor art. 75 și ale art. 76, alin. (2) din Constituția României, republicată.

Președintele Camerei Deputaților Președintele Senatului